CELEX: 
Language: et
Date: 2018-12-13 00:00:00
Title: KOMISJONI DELEGEERITUD MÄÄRUS (EL) …/…, millega muudetakse komisjoni delegeeritud määrust (EL) 2017/565 teatavate registreerimistingimuste osas, et edendada VKEde kasvuturgude kasutamist Euroopa Parlamendi ja nõukogu direktiivi 2014/65/EL kohaldamisel

SELETUSKIRI
            
            
               1.DELEGEERITUD ÕIGUSAKTI TAUST
            
            
               Kapitaliturgude liidu põhieesmärk on laiendada ELi ettevõtjate jaoks nende igas arenguetapis juurdepääsu turupõhise rahastamise allikatele. EL on teinud alates kapitaliturgude liidu tegevuskava käivitamisest ettevõtjate järkjärgulise kasvamise käigus rahastamisallikate valiku laiendamisel ja kogu ELis turupõhise rahastamise kättesaadavuse parandamisel märkimisväärseid edusamme. Juba on kehtestatud uued õigusnormid, millega edendatakse ELi riskikapitalifondide (EuVECA) investeeringuid idufirmadesse ja keskmise suurusega ettevõtjatesse. Komisjon käivitas koos Euroopa Investeerimisfondiga ka üleeuroopalise riskikapitali fondifondide programmi (VentureEU), et hoogustada investeerimist innovaatilistesse idu- ja kasvufirmadesse kõikjal Euroopas. Juba on vastu võetud uued normid prospektide kohta, et toetada ettevõtjaid, kes hangivad avalikelt turgudelt vahendeid omakapitali ja laenude rahastamiseks. Nende väikeste ja keskmise turukapitalisatsiooniga ettevõtjate jaoks, kes soovivad raha hankida kogu ELis, on loomisel uus ELi kasvuprospekt. Selleks et suurendada idufirmade ja ettevõtjate juurdepääsu rahastamisele, on komisjon teinud ettepaneku luua Euroopa märgis investeeringute ja laenude põhiste ühisrahastamise platvormide (ettevõtjatele Euroopa ühisrahastamisteenuste osutajad) jaoks.
            
            
               Siiski tuleb väikese ja keskmise suurusega ettevõtjate (VKEd) juurdepääsu avaliku sektori rahalistele vahenditele veelgi enam soodustava õigusraamistiku loomiseks rohkem ära teha. Selleks tuleks eelkõige edendada finantsinstrumentide turgude II direktiiviga (MiFID 2)
                  1
                loodud VKEde kasvuturu märgist ning leida tasakaal ühelt poolt investorite kaitse ja turu usaldusväärsuse ning teiselt poolt tarbetu halduskoormuse vältimise vahel.
            
            
               Kapitaliturgude liidu tegevuskava vahehindamises,
                  2
                mis avaldati 2017. aasta juunis, käsitles komisjon senisest enam VKEde juurdepääsu avalikele turgudele. Sellega seoses on komisjon võtnud kohustuseks avaldada „mõjuhinnangu, milles vaadeldakse, kas asjaomastesse ELi õigusaktidesse sihipäraste muudatuste tegemine aitaks luua senisest proportsionaalsemat õiguskeskkonda, mis toetaks VKEde noteerimist avalikel turgudel“. 
            
            
               Hiljuti börsil noteeritud VKEd on investeeringute ja töökohtade loomise peamised edendajad. Viimasel ajal ületavad börsiettevõtted aastakasvu ja töötajate arvu suurenemise poolest sageli eraomanduses olevaid ettevõtteid. Börsiettevõtted sõltuvad vähem pankadepoolsest rahastamisest ning nende investorid on mitmekesisemad, neil on parem juurdepääs täiendavale omakapitalile ja laenurahale (teiseste pakkumiste kaudu), nad on ka üldsusele paremini nähtavad ja nende kaubamärkide tuntus on suurem.
            
            
               Börsil noteerimise positiivsest mõjust hoolimata on ELis VKEdele suunatud avalikel turgudel raskusi uute emitentide ligimeelitamisega. VKEde otsust end börsil noteerida ja investorite otsust investeerida VKEde finantsinstrumentidesse mõjutavad paljud tegurid. Mõjuhinnangust
                  3
                nähtub, et VKEdele suunatud avalikke turge mõjutavad kahte liiki probleemid: i) pakkumise poolel seisavad emitendid silmitsi avalikel turgudel noteerimisega seotud nõuete täitmisest tulenevate suurte kuludega; ii) nõudluse poolel võib emitentidele (kõrgemate kapitalikulude tõttu), investoritele (kes juba algusest peale ei taha võib-olla investeerida VKEdesse madala likviidsustaseme ja sellega seotud volatiilsusriskide tõttu) ja turuvahendajatele (kelle ärimudel toetub klientide tellimuste voole likviidsetel turgudel) takistuseks saada ebapiisav likviidsus. 
            
            
               Komisjon on otsustanud esitada seadusandliku ettepaneku koos komisjoni delegeeritud määrusega, millega tehakse ELi normidesse tehnilisi kohandusi, et i) vähendada VKEde halduskoormust ja nõuete täitmise kulusid nende finantsinstrumentide VKEde kasvuturule kauplemisele võtmisel, tagades samal ajal investorite kõrgetasemelise kaitse ja turu usaldusväärsuse, ning ii) suurendada VKEde kasvuturgudel noteeritud kapitaliväärtpaberite likviidsust. Komisjoni ettepanekuga
                  4
                määruse kohta muudetakse sihipäraselt turukuritarvituse määrust
                  5
                ja prospektimäärust
                  6
               . Komisjoni delegeeritud määrusega muudetakse VKEde kasvuturgude raamistikku; VKEde kasvuturud on uus mitmepoolsete kauplemiskohtade kategooria, mis loodi MiFID 2ga. 
            
            
               MiFID 2s on sätestatud, et VKEde kasvuturgude eesmärk peaks olema „lihtsustada väikeste ja keskmise suurusega ettevõtjate (VKEde) juurdepääsu kapitalile“ ning „tähelepanu tuleks keskendada sellele, kuidas kõnealuse turu kasutamist tulevaste õigusaktidega toetada ja edendada, et muuta see investoritele atraktiivseks, tagada halduskoormuse vähenemine ning pakkuda VKEdele täiendavaid stiimuleid minna kapitaliturgudele VKEde kasvuturgude kaudu“
                  7
               .
            
            
               Mõju hindamine, mis eelnes käesolevale komisjoni delegeeritud määrusele, on näidanud, et VKEde kasvuturgude kasutamist piiravad kaks regulatiivset tõket. 
            
            
               i)VKEde kasvuturg on praeguse määratluse kohaselt mitmepoolne kauplemissüsteem, milles vähemalt 50 % emitentidest on VKEd. Direktiivis 2014/65/EL on VKEdest kapitaliväärtpaberite emitendid määratletud ettevõtjatena, kelle keskmine turukapitalisatsioon on viimasel kolmel kalendriaastal olnud aastalõpunoteeringute kohaselt alla 200 miljoni euro. Komisjoni delegeeritud määruse (EL) 2017/565 kohases VKEst mittekapitaliväärtpaberite emitendi praeguses määratluses osutatakse komisjoni 2003. aasta soovitusele mikro-, väikeste ja keskmise suurusega ettevõtjate määratluse kohta
                  8
               . Seda VKEst mittekapitaliväärtpaberite emitendi määratlust ei ole kohandatud, et võtta arvesse väikeseid ettevõtjaid, kes emiteerivad võlakirju mitmepoolses kauplemissüsteemis. Kuigi võrreldes avalikel turgudel võlakirju emiteerivate suurte ettevõtjatega võib neid ettevõtjaid käsitada VKEdena, ei vasta nad sageli 2003. aasta soovituses sätestatud kriteeriumidele. Kui VKEst mittekapitaliväärtpaberite emitendi määratlus ei ole hästi kohandatud, on mitmepoolsetel kauplemissüsteemidel keerulisem end VKEde kasvuturuna registreerida. Sellest tulenevalt ei saa ettevõtjad kasu võimalikest lihtsustustest, mis on antud VKEde kasvuturgudele. 
            
            
               ii)Ühelt poolt peavad VKEde kasvuturgude mittekapitaliväärtpaberite emitendid avaldama poolaasta finantsaruandeid. Teiselt poolt ei kohaldata sellist avaldamisnõuet läbipaistvusdirektiivi
                  9
                kohaselt selliste reguleeritud turu emitentide suhtes, kes emiteerivad võlakirju, millest igaühe nimiväärtus on üle 100 000 euro (ja mis on mõeldud kutselistele investoritele). Mittekapitaliväärtpaberite emitentidele võib see nõue koormav olla. Sellest tulenevalt ei pruugi mitmepoolsed kauplemissüsteemid, kes on spetsialiseerunud võlakirjadele või lubavad oma platvormidel nii kapitaliväärtpaberite kui ka võlakirjade emiteerimist, tahta end VKEde kasvuturuna registreerida. 
            
            
               iii)Seda, et mitmepoolsetes kauplemissüsteemides kaubeldavate VKEde aktsiate hulk on suhteliselt väike, seostatakse sageli väikeste emitentide väikese suuruse ja piiratud hulga avalikkusele kuuluvate aktsiatega. VKEde kasvuturud ei ole kohustatud kehtestama avalikkusele kuuluvaid aktsiaid käsitlevat tingimust (emitentidele, kes taotlevad kauplemisele võtmist). See on minimaalne kapital, mis on avalikkuse käes ja millega saab vabalt kaubelda. Kui avalikkusele kuuluvaid aktsiaid ei ole, ei saa likviidsust järelturul piisavalt stimuleerida. 
            
            
               Komisjoni delegeeritud määrus põhineb MiFID 2 artikli 4 lõikes 2 ja artikli 33 lõikes 8 sätestatud volitustel, millega on komisjonile antud õigus i) kohandada vastavalt turu suundumustele artikli 4 lõikes 1 sätestatud määratlusi ning ii) täpsustada artikli 33 lõikes 3 sätestatud nõudeid, eelkõige VKEde kasvuturgude emitentide finantsinstrumentide esmase või jätkuva kauplemisele lubamise tingimusi. Komisjoni delegeeritud määrusega soovitakse muuta komisjoni delegeeritud määrust (EL) 2017/565.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               14. novembril 2017 korraldasid komisjoni talitused tehnilise seminari, kus osales ligikaudu 25 väärtpaberibörsi esindajat 27 liikmesriigist. Seminari eesmärk oli arutada tehnilisi sätteid ja VKEde juurdepääsu avalikele turgudele käsitleva õigusraamistiku võimalikku lihtsustamist. 28. novembril 2017 korraldasid komisjoni talitused samal teemal uue tehnilise seminari, kus osales ligikaudu 30 emitentide, investorite, maaklerite ja teiste finantsvahendajate esindajat. 
            
            
               2017. aasta 18. detsembrist 2018. aasta veebruarini korraldasid komisjoni talitused avaliku konsultatsiooni VKEde noteerimist võimaldava proportsionaalse õiguskeskkonna loomise kohta. Avalikus konsultatsioonis keskenduti kolmele põhivaldkonnale: 1) kuidas MiFID 2ga loodud VKEde kasvuturu mõistet oleks võimalik täiendada; 2) kuidas kergendada VKEde kasvuturgudel noteeritud ettevõtjate koormust ja 3) kuidas edendada kohalikke börse ümbritsevaid ökosüsteeme, eelkõige eesmärgiga parandada kõnealustes kauplemiskohtades noteeritud aktsiate likviidsust. Komisjon sai 71 vastust, mille esitasid 18 liikmesriigi sidusrühmad
                  10
               . Selles avalikus konsultatsioonis tõstatati spetsiifilised küsimused, mis puudutasid mittekapitaliväärtpaberite emitendi määratlust seoses VKEde kasvuturuga, VKEde kasvuturu emitentide kohustust esitada poolaasta aruanne ja võimalust kehtestada avalikkusele kuuluvate aktsiate minimaalse koguse nõue ELi õigusaktidega.
            
            
               Lisaks suhtles komisjon liikmesriikidega 10. novembril 2017 ja 16. aprillil 2018 Euroopa väärtpaberikomitee eksperdirühma (EGESC) kaudu ja 3. mail 2018 finantsteenuste komitee kohtumisel. Peale selle konsulteeris komisjon 3.–15. maini 2018 Euroopa väärtpaberikomitee eksperdirühma liikmetega komisjoni delegeeritud määruse eelnõu üle, nagu parema õigusloome põhimõtete kohaselt ette nähtud. Vastas seitse liikmesriiki (DK, FR, NL, PL, PT, SE, UK ). 
            
            
               Kooskõlas parema õigusloome põhimõttega avaldati neljaks nädalaks, 24. maist kuni 21. juunini 2018, delegeeritud määruse eelnõu ka komisjoni veebisaidil. Komisjon sai avaliku ja erasektori sidusrühmadelt 12 vastust
                  11
               . Enamik sidusrühmadest pooldas delegeeritud määruse eelnõus sätestatud muudatusi. Mõni sidusrühm väljendas aga muret seoses avalikkusele kuuluvate aktsiate minimaalse koguse nõudega, kuna seda võiks käsitada lisatakistusena väikeste emitentide esmastele avalikele pakkumistele. Kauplemisele võtmisel avalikkusele kuuluvate aktsiate puudumine võib aga tõstatada küsimuse, kas emitendil on mõtet kaaluda eraettevõtteks jäämise asemel esmase avaliku pakkumise tegemist VKEde kasvuturgudel. Delegeeritud määruse eelnõuga on juba lubatud VKEde kasvuturgude korraldajatel kohandada nõuet kohalike tingimustega ning määrata kindlaks avalikkusele kuuluvate aktsiate nõude täpse kriteeriumi ja piirväärtuse. Et lahendada avaliku konsultatsiooni käigus väljendatud probleeme, sätestatakse nüüd artikli 78 lõike 2 punktis a, et avalikkusele kuuluvate aktsiate nõuet võib väljendada kas absoluutväärtuses või protsendina kogu emiteeritud aktsiakapitalist. Lisaks täpsustatakse, et avalikkusele kuuluvate aktsiate nõuet kohaldatakse ainult aktsiate esmakordsel kauplemisele võtmisel (st esmase avaliku pakkumise korral) ja mitte järgnevatel kauplemisele võtmistel (st järelpakkumiste korral). 
            
         
         
            
               Selle konsultatsiooni tulemuse põhjal muudeti ka delegeeritud määruse eelnõu artikli 77 lõiget 2. Kõnealuses artiklis sätestatakse nüüd, et mittekapitaliväärtpaberite emitent võib MiFID 2 alusel kvalifitseeruda VKEks, kui tema võlakirjaemissioonide nimiväärtus eelmisel kalendriaastal ei ületa kõiki liidu kauplemiskohti arvesse võttes 50 miljonit eurot. Viitega võlakirjaemissioonidele eelmisel kalendriaastal välditakse segadust seoses lunastamata emissioonide mõistega. Viitega nimiväärtusele välditakse probleeme tõlgendamisel, kui uute võlakirjaemissioonide väärtus 12kuulise perioodi jooksul muutub. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Komisjoni delegeeritud määrus sisaldab kolme rakendussätet. Esiteks asendatakse sellega praegune artikli 77 lõikes 2 sätestatud mittekapitaliväärtpaberite emitendi määratlus uue määratlusega, mis põhineb emissioonimahu kriteeriumil. Piirväärtuseks määratakse 50 miljonit eurot 12kuulisel perioodil. See tähendab, et mittekapitaliväärtpaberite emitenti käsitatakse VKEde kasvuturu kindlaksmääramisel VKEna, kui tema võlakirjaemissioonide nimiväärtus eelmisel kalendriaastal ei ületa 50 miljonit eurot (v.a krediidiasutuse antud laenud). See vähem piirav määratlus lihtsustab võlakirjadele spetsialiseerunud ja nii kapitaliväärtpaberite kui ka võlakirjade emiteerimist lubavate VKEde kasvuturgude registreerimist. Õigusliku arbitraaži riski vältimiseks mainitakse selles sättes ka seda, et selle kindlaksmääramisel, kas emitent ületab piirväärtust või mitte ja kas teda võib käsitada VKEna, tuleb arvesse võtta kõiki võlaväärtpaberite emissioone, mis võivad toimuda kõigis kauplemiskohtades kõikjal ELis. 
            
            
               Teiseks muudetakse komisjoni delegeeritud määrusega artikli 78 lõike 2 punkti g ja jäetakse VKEde kasvuturgude korraldajatele paindlikkus selle üle otsustamisel, kas mittekapitaliväärtpaberite emitentidelt nõutakse poolaasta finantsaruannete esitamist või mitte (kapitaliväärtpaberite emitentide kohustust ei muudeta). Nii luuakse võrdsed tingimused VKEde kasvuturgudel olevatele mittekapitaliväärtpaberite emitentidele ja nendele, kes on reguleeritud turgudel ja kes on poolaasta finantsaruande esitamise kohustusest läbipaistvusdirektiivi 2004/109/EÜ kohaselt vabastatud. 
            
            
               Kolmandaks lisatakse komisjoni delegeeritud määrusega artikli 78 lõikesse 2 punkt j, mille kohaselt tuleb VKEde kasvuturgude noteerimisreeglitega kehtestada kapitaliväärtpaberite emitentidele aktsiate esmakordsel kauplemisele võtmisel avalikkusele kuuluvate aktsiate nõue. Turu korraldajad või investeerimisühingud, kes korraldavad VKEde kasvuturge, saavad ise otsustada, kas nad võtavad vastu kõnealust avalikkusele kuuluvate aktsiate nõuet puudutava erikriteeriumi ja piirväärtuse. Seda nõuet võib väljendada kas protsentides kogu emiteeritud aktsiakapitalist või absoluutväärtuses. Sellega takistataks VKEde kasvuturgudel selliste ettevõtjate noteerimist, mis on kauplemisele võtmisel täiesti mittelikviidsed.
            
            
               KOMISJONI DELEGEERITUD MÄÄRUS (EL) …/…,
            
            
               13.12.2018,
            
            
               millega muudetakse komisjoni delegeeritud määrust (EL) 2017/565 teatavate registreerimistingimuste osas, et edendada VKEde kasvuturgude kasutamist Euroopa Parlamendi ja nõukogu direktiivi 2014/65/EL kohaldamisel
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 15. mai 2015. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL,
                  12
                eriti selle artikli 4 lõiget 2 ja artikli 33 lõiget 8,
            
            
               ning arvestades järgmist:
            
            
               (1)Kapitaliturgude liidu algatuse eesmärk on vähendada sõltuvust pangalaenudest ja mitmekesistada turupõhise rahastamise allikaid kõigi väiksemate ja keskmise suurusega ettevõtjate (VKEd) jaoks ning avalikel turgudel VKEde võlakirjade ja aktsiate emiteerimisel. Liidus asuvad ettevõtjad, kes püüavad kauplemiskohtade kaudu kapitali kaasata, seisavad silmitsi suurte ühekordsete ja püsivate kuludega, mis on seotud avalikustamise ja nõuete täitmisega ning millest heidutatuna ei pruugi nad liidu kauplemiskohtades kauplemisele võtmist üldse taotleda. Lisaks sellele kipub VKEde poolt liidu kauplemiskohtades emiteeritud aktsiate likviidsus olema väiksem ja volatiilsus suurem, mis suurendab kapitalikulusid, muutes selle rahastamisallika kasutamise liiga koormavaks. 
            
            
               (2)Direktiiviga 2014/65/EL loodi uus kauplemiskohtade liik – VKEde kasvuturg –, mis on mitmepoolsete kauplemissüsteemide alarühm ja mille eesmärk on hõlbustada VKEde juurdepääsu kapitalile ning aidata kaasa VKEdest emitentide vajadustele spetsialiseerunud turgude arendamisele. Direktiivi 2014/65/EL kohaselt tuleb tähelepanu keskendada sellele, kuidas kõnealuse turu kasutamist tulevaste õigusaktidega toetada ja edendada, et muuta see investoritele atraktiivseks, tagada halduskoormuse vähenemine ning pakkuda VKEdele täiendavaid stiimuleid minna kapitaliturgudele VKEde kasvuturgude kaudu. 
            
            
               (3)VKEde kasvuturgude likviidsuse ja kasumlikkuse tagamiseks on direktiivi 2014/65/EL artikli 33 lõike 3 punktis a nõutud, et vähemalt 50 % emitentidest, kelle finantsinstrumentidega on lubatud VKEde kasvuturul kaubelda, oleksid kapitaliväärtpabereid ja/või võlakirju emiteerivad VKEd. Direktiivis 2014/65/EL on VKEdest kapitaliväärtpaberite emitendid määratletud ettevõtjatena, kelle keskmine turukapitalisatsioon on viimasel kolmel kalendriaastal olnud aastalõpunoteeringute kohaselt alla 200 miljoni euro. Komisjoni delegeeritud määrusega (EL) 2017/565
                  13
                on aga nähtud ette, et VKEst mittekapitaliväärtpaberite (ainult võlaväärtpaberite) emitent peab vastama järgmisest kolmest tingimusest vähemalt kahele: i) keskmine töötajate arv on alla 250, ii) bilansimaht kokku on alla 43 miljardi euro ja iii) aastane netokäive on alla 50 miljardi euro. Seda mittekapitaliväärtpaberi emitendile VKEna kvalifitseerumiseks kehtestatud nõuet peetakse liiga piiravaks, sest sellised emitendid kipuvad olema tavapärastest VKEdest suuremad. Sellest tulenevalt ei saa paljusid mittekapitaliväärtpaberite emitente delegeeritud määruse 2017/565/EL kohaselt VKEdena käsitada, kuigi nad on suhteliselt väikesed. Paljud VKEde võlaväärtpaberite emissioonidele spetsialiseerunud või nii võlakirjade kui ka aktsiate emiteerimist lubavad mitmepoolsed kauplemissüsteemid ei saa end VKEde kasvuturuna registreerida, sest nad ei saa täita kriteeriumi, mille kohaselt peab 50 % emitentidest kvalifitseeruma VKEdeks. Kui mitmepoolsete kauplemissüsteemide korraldajad ei kasuta VKEde kasvuturgude raamistikku, ei saa nende emitentide suhtes kohaldada kergemaid regulatiivseid nõudeid, mis on nähtud ette VKEde kasvuturgudel noteerimise ja emiteerimise edendamiseks. Selleks et rohkem mitmepoolseid kauplemissüsteeme saaks end VKEde kasvuturuna registreerida, tuleks VKEde kasvuturgude puhul ainsa kriteeriumina, mille alusel mittekapitaliväärtpaberite emitendid kvalifitseeruvad VKEdeks, sätestada emitendi võlakirjaemissioonide (v.a laenud) nimiväärtus eelmisel kalendriaastal. Komisjon jälgib, kui tulemuslikult võimaldab uus VKEst mittekapitaliväärtpaberite emitendi määratlus mitmepoolsetel kauplemissüsteemidel end VKEde kasvuturuna registreerida, ja selle mõju turu arengule ja investorite kindlustundele. 
            
            
               (4)Delegeeritud määruses (EL) 2017/565 on märgitud, et VKEde kasvuturul ei tohiks olla reegleid, mille järgimisega kaasneb emitentidele suurem koormus kui reeglitega, mida kohaldatakse reguleeritud turgude emitentide suhtes. Delegeeritud määruse (EL) 2017/565 artikli 78 lõike 2 punkti g kohaselt peavad VKEde kasvuturgudel olevad emitendid aga avaldama poolaasta finantsaruandeid. Sellistel mittekapitaliväärtpaberite emitentidel, kes keskenduvad reguleeritud turgudel kutselistele klientidele, aga Euroopa Parlamendi ja nõukogu direktiivi 2004/109/EÜ alusel sama kohustust ei ole. On saanud selgeks, et poolaasta finantsaruannete koostamine on VKEde kasvuturu mittekapitaliväärtpaberite emitentidele kehtestatud ebaproportsionaalne kohustus. Kuna paljud VKEdele spetsialiseerunud mitmepoolsed kauplemissüsteemid ei nõua mittekapitaliväärtpaberite emitentidelt poolaasta finantsaruandeid, tundub, et selline delegeeritud määrusega (EL) 2017/565 kehtestatud kohustuslik nõue aitab kaasa sellele, et mitmepoolsete kauplemissüsteemide korraldajad ei ole huvitatud enda VKEde kasvuturuna registreerimisest. Sellest tulenevalt peaks VKEde kasvuturu korraldajal olema paindlikkus selle üle otsustamisel, kas kehtestada mittekapitaliväärtpaberite emitentidele poolaasta aruannete avaldamise kohustus või mitte. 
            
            
               (5)Mõned VKEde kasvuturgude emitendid on andnud piiratud koguse emiteeritud aktsiakapitali avalikkuse kätte, mis muudab nende aktsiatega kauplemise investorite jaoks riskantsemaks ja avaldab likviidsusele negatiivset mõju. See omakorda vähendab investorite tahet investeerida VKEde kasvuturgudel noteeritud aktsiatesse. Seepärast peaksid VKEde kasvuturgude korraldajad nägema aktsiate likviidsuse tagamiseks ja investorite kindlustunde suurendamiseks ette, et esmakordse kauplemisele võtmise tingimuseks on, et kauplemiseks lastakse ringlusse minimaalne kogus aktsiaid (avalikkusele kuuluvaid aktsiaid käsitlev tingimus). VKEde kasvuturgude korraldajatel peaks aga olema võimalik kehtestada turu olukorra põhjal sobiv piirväärtus ja otsustada, kas kogus peaks olema väljendatud absoluutväärtuses või protsentides kogu emiteeritud aktsiakapitalist.
            
            
               (6)Seepärast tuleks delegeeritud määrust (EL) 2017/565 vastavalt muuta.
            
            
               (7)VKEde kasvuturge valitsevatele ettevõtjatele tuleks näha ette minimaalne periood pärast käesoleva määruse jõustumist, et nad saaksid oma registreerimistingimusi kohandada. Seepärast tuleks käesolevat määrust kohaldama hakata kolm kuud pärast jõustumist, 
            
         
         
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määrust (EL) 2017/565 muudetakse järgmiselt.
            
            
               1.Artikli 77 lõige 2 asendatakse järgmisega:
            
            
               „2. Emitenti, kelle puhul ei kaubelda üheski kauplemiskohas ühegi kapitaliväärtpaberiga, käsitatakse direktiivi 2014/65/EL artikli 4 lõike 1 punkti 13 kohaldamisel VKEna, kui tema võlakirjaemissioonide nimiväärtus eelmisel kalendriaastal ei ületa kõiki liidu kauplemiskohti arvesse võttes 50 miljonit eurot.“
            
            
               2.Artikli 78 lõiget 2 muudetakse järgmiselt:
            
            
               (a)lisatakse punkt j:
            
            
               „j) nõuab emitentidelt, kes taotlevad, et nende aktsiad lubataks esmakordselt tema kauplemiskohas kauplemisele, et nad jaotaksid minimaalse koguse emiteeritud aktsiatest, millega saab mitmepoolses kauplemissüsteemis kaubelda, lähtudes mitmepoolse kauplemissüsteemi korraldaja kehtestatavast piirväärtusest, mis väljendatakse kas absoluutväärtuses või protsentides kogu emiteeritud aktsiakapitalist.“;
            
            
               (b)lisatakse järgmine lõik:
            
            
               „Mitmepoolse kauplemissüsteemi korraldaja võib vabastada emitendid, kelle kapitaliväärtpaberitega mitmepoolses kauplemissüsteemis ei kaubelda, nõudest avaldada käesoleva lõike esimese lõigu punktis g osutatud poolaasta finantsaruanded. Kui mitmepoolse kauplemissüsteemi korraldaja kasutab käesoleva lõigu esimese lause kohast võimalust, ei nõua pädev asutus esimese lõigu punkti g kohaldamisel, et emitendid, kelle kapitaliväärtpaberitega mitmepoolses kauplemissüsteemis ei kaubelda, avaldaksid poolaasta finantsaruandeid.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Seda kohaldatakse alates [väljaannete talitusel palutakse sisestada kuupäev – kolm kuud pärast jõustumise kuupäeva].
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 13.12.2018
            
            
               
                     Komisjoni nimel
               
               
                     president
                     Jean-Claude JUNCKER
               
               
            
         
         
            
                  
                     (1)
                  
                        Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL.
               
               
                  
                     (2)
                  
                        Komisjoni 8. juuni 2017. aasta teatis kapitaliturgude liidu tegevuskava vahehindamise kohta (SWD(2017) 224 final ja SWD(2017) 225 final).
               
               
                  
                     (3)
                  
                        Mõjuhinnangu number. 
               
               
                  
                     (4)
                  
                        Määruse ettepaneku number.
               
               
                  
                     (5)
                  
                        Euroopa Parlamendi ja nõukogu 16. aprill 2014. aasta määrus (EÜ) nr 596/2014, mis käsitleb turukuritarvitusi (turukuritarvituse määrus).
               
               
                  
                     (6)
                  
                        Euroopa Parlamendi ja nõukogu 14. juuni 2017. aasta määrus (EL) 2017/1129, mis käsitleb väärtpaberite avalikul pakkumisel või reguleeritud turul kauplemisele võtmisel avaldatavat prospekti.
               
               
                  
                     (7)
                  
                        Direktiivi 2014/65/EL (MiFID 2) põhjendus 132. 
               
               
                  
                     (8)
                  
                        Mittekapitaliväärtpaberite emitenti käsitatakse VKEna, kui ta vastab viimase raamatupidamise aastaaruande või konsolideeritud raamatupidamise aastaaruande kohaselt järgmisest kolmest kriteeriumist vähemalt kahele: i) keskmine töötajate arv majandusaastal on alla 250; ii) bilansimaht kokku ei ületa 43 miljonit eurot ning iii) aastane netokäive ei ületa 50 miljonit eurot (komisjoni soovitus 2003/361/EÜ).
               
               
                  
                     (9)
                  
                        Euroopa Parlamendi ja nõukogu 22. oktoobri 2013. aasta direktiiv 2013/50/EL, millega muudetakse Euroopa Parlamendi ja nõukogu direktiivi 2004/109/EÜ läbipaistvusnõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele.
               
               
                  
                     (10)
                  
                        6 avaliku sektori asutust (2 rahandusministeeriumi, 4 riiklikku pädevat asutust); 18 börsi; 35 ametiliitu (millest 6 esindas maaklereid, 14 investeerimisjuhte/investeerimispanku, 4 kindlustusandjaid, 3 raamatupidajaid/audiitoreid, 2 reitinguagentuure, 4 emitente, 1 pensionifonde), 2 valitsusvälist organisatsiooni, 2 konsultatsioonifirmat/õigusbürood, 2 tugipanka, 1 akadeemiline asutus; ESMA väärtpaberituru sidusrühmade rühm ja finantsteenuste kasutajarühm. Nimetatud sidusrühmad esindavad 18 liikmesriiki: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE, UK.
               
               
                  
                     (11)
                  
                        neli väärtpaberibörsi ja üks väärtpaberibörse esindav ametiliit; kolm emitente esindavat organisatsiooni; üks panku esindav ametiliit; üks maaklereid ja finantsvahendajaid esindav ametiliit; üks riiklik pädev asutus. Nimetatud sidusrühmad esindavad viit liikmesriiki: BE, DE, IT, SE ja UK. 
               
               
                  
                     (12)
                  
                        Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349)
               
               
                  
                     (13)
                  
                        Komisjoni 25. aprilli 2016. aasta delegeeritud määruse (EL) 2017/565 (millega täiendatakse Euroopa Parlamendi ja nõukogu direktiivi 2014/65/EL seoses investeerimisühingute suhtes kohaldatavate organisatsiooniliste nõuete ja tegutsemistingimustega ning nimetatud direktiivi jaoks määratletud mõistetega; ELT L 87, 31.3.2017, lk 1) artikli 77 lõige 2.